Yengil atletika bo‘yicha germaniyalik mutaxassis o‘zbek murabbiylari malakasini oshirdi

Germaniya Yengil atletika federatsiyasi akademiyasi direktori Volfgang Killing Angrendagi “Yangiobod” Respublika o‘quv-mashg‘ulot bazasida 21—26-oktabr kunlari seminar o‘tkazdi, deb yozadi “Gazeta.uz” Germaniyaning Toshkentdagi  elchixonasi matbuot xizmati xabariga asoslanib.

O‘zbekistonning turli hududlarida faoliyat yuritadigan 20 nafar murabbiy balandlikka sakrash, uzunlikka sakrash va uch hatlab sakrash bo‘yicha mashg‘ulotlarning zamonaviy usullari borasida o‘z malakalarini oshirdi.
Seminar Germaniya Olimpiya sport uyushmasi, O‘zbekiston yengil atletika federatsiyasi, Germaniya Federativ Respublikasining O‘zbekistondagi elchixonasi va O‘zbekiston Olimpiya qo‘mitasi bilan hamkorlikda tashkil etildi.
“Sports.uz” yozishicha, Volfgang Killing 1975-yildan 1980-yilgacha Germaniya milliy terma jamoasi tarkibida 10 marotaba Yozgi Olimpiada o‘yinlarida ishtirok etgan. 1993-yilda sport fanlari bo‘yicha doktorlik ishini yoqlagan. 1996-yildan 2006-yilgacha Germaniya yengil atletika federatsiyasida balandlikka sakrash bo‘yicha bosh murabbiy sifatida faoliyat yuritgan. Ayni vaqtda doktor Killing Germaniya yengil atletika federatsiyasi akademiyasida direktor bo‘lib ishlaydi.
Shuningdek, seminar doirasida Germaniya Olimpiya sport uyushmasi O‘zbekiston yengil atletika federatsiyasiga avtomatik sekundomer, infraqizil detektor va ruletkalardan iborat sport anjomlarini sovg‘a qildi.